32001D0037
L 010/64
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2000 година
относно определяне на специални условия за внос на морски коремоноги с произход от Ямайка
(нотифицирано под номер С(2000) 4080)
(текст от значение за ЕИП)
(2001/37/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/492/ЕИО на Съвета от 15 юли 1991 г. относно определяне на ветеринарно-санитарните изисквания за производството и пускането на пазара на двучерупчести мекотели (1), последно изменена с Директива 97/79/ЕО (2), и по-специално член 9, параграф 3, буква б) от нея,
като има предвид, че:
(1)
Експерт на Комисията е извършил посещение за инспекция в Ямайка, за да потвърди условията, при които се произвеждат, съхраняват и изпращат в Общността двучерупчести мекотели.
(2)
Съгласно член 1 от Директива 91/492/ЕО, с изключение на разпоредбите за очистване, настоящата директива се прилага за бодлокожи, ципести и морски коремоноги.
(3)
Разпоредбите на законодателството на Ямайка възлагат на Veterinary Services Division (VSD) of the Ministry of Agriculture на Ямайка отговорността за инспектиране на здравния статус на морските коремоноги и мониторинга на хигиенните и санитарни условия на производство. Същото законодателство оправомощава VSD да разрешава или да забранява добиването на морски коремоноги от определени зони.
(4)
VSD и неговите лаборатории са способни да извършват ефективна проверка на прилагането на действащите закони на Ямайка.
(5)
Компетентните власти на Ямайка са поели ангажимент редовно и бързо да предоставят на Комисията данните за наличие на планктон, съдържащ токсини в зоните на добив.
(6)
Компетентните власти на Ямайка са представили официално уверение по отношение на съответствието с изискванията, посочени в глава V на приложението към Директива 91/492/ЕО и с изисквания, еквивалентни на определените във тази директива относно класификацията на зоните за добиване и предаване, за одобрение на центровете за експедиция и очистване, както и за контрол на общественото здраве и мониторинг на производството.
(7)
В изпълнение на член 9, параграф 3, буква б), ii) от Директива 91/492/ЕИО следва да се определят границите на зоните, от които могат да се добиват морските коремоноги, предназначени за внос в ЕС. Тези граници трябва да бъдат очертани въз основа на информация от страна на VSD до Комисията. Следователно задължение на VSD е да осигури съответствие с всички разпоредби на член 9, параграф 3 от Директива 91/492/ЕИО. VSD следва да уведомява Комисията за всяка промяна в одобряването на зоните на добив.
(8)
Ямайка отговаря на условията за включването ѝ в списъка на третите страни, изпълняващи условията за съответствие с разпоредбите на член 9, параграф 3, буква а) от Директива 91/492/ЕИО по отношение на морските коремоноги.
(9)
Ямайка изразява желание за износ в Общността на замразени морски коремоноги, поради това, в съответствие с разпоредбите на член 3, параграф 4, буква б), в допълнение към изискванията на Директива 91/492/ЕИО те удовлетворяват и изискванията на Директива 91/493/ЕИО. За тази цел производствените зони, в които могат да се добиват морските коремоноги за износ в Общността следва да бъдат определени. Освен това, списъкът на предприятията, вносът от които следва да бъде одобрен, както и образецът на здравния сертификат, който следва да придружава вноса, са установени в Решение 2001/36/ЕО на Комисията от 22 декември 2000 г. относно определяне на специалните условия при внос на рибни продукти с произход от Ямайка (3).
(10)
Специалните условия на вноса следва да се прилагат, без да се засягат решения, взети в изпълнение на Директива 91/67/ЕИО на Съвета от 28 януари 1991 г. относно ветеринарно-санитарните изисквания при пускането на пазара на аквакултури и продукти от тях (4), последно изменена с Директива 98/45/ЕО (5).
(11)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Veterinary Services Division (VSD) of the Ministry of Agriculture на Ямайка е компетентният орган в Ямайка за проверката и сертифицирането на съответствието на морските коремоноги с изискванията на Директива 91/492/ЕИО.
Член 2
Морските коремоноги с произход от Ямайка, предназначени за консумация от човека, трябва да са добити в одобрените за целта производствени зони, изброени в приложението към настоящото решение.
Член 3
Настоящото решение влиза в сила 60 дни след публикуването му в Официален вестник на Европейските общности.
Член 4
Адресати на настоящото решение са държавите-членки.
Съставено в Брюксел на 22 декември 2000 година.